Id-Diskors tal-Muntanja. Il-laqgħa bdiet b'talba u mbagħad inqara l-Vanġelu minn San Mattew, kapitlu 5, versi 1 – 12 – il-Beatitudnijiet. Wara, kulħadd ġie mistieden biex isemmi kelma jew frażi li tkun laqtitu mis-silta. Dan il-Vanġelu, imsejjaħ tal-Beatitudnijiet, jagħmel parti mid-Diskors tal-Muntanja (Mattew kap 5 – 7). Dan huwa l-magna karta ta' Ġesu', speċi ta' mission statement tiegħu – x'kien jaħseb, x'kellu f'qalbu, x'kienu l-prinċipji tiegħu. Prattikament huma l-linji gwida ta' dak kollu li jagħmel bniedem nisrani. Ġesu huwa Mose' il-ġdid. Mose' tela' fuq il-muntanja u ġab il-twavel tal-Liġi, li l-Lhud kienu jsegwu b'reqqa kbira. Ġesu', fid-diskors tal-muntanja, jipperfezzjona u jġedded il-Liġi. Flok sensiela ta' liġijiet, dan id-diskors jiġbor it-tagħlim kollu ta' Ġesu'. Huwa attitudni ġdida tan-nisrani. Ġesu' qed jgħidilna biex inkunu ferħanin. Kull sentenza tibda bil-kelma "henjin". Imbagħad ġiet irrakkuntata l-ġrajja ta' missjunarju li mar il-missjoni biex jiftaħ sptar. Meta bdew ġejjin il-pazjenti, kien hemm tlieta li, meta ġew f'kuntatt mal-missjunarju, iddeċidew li jitgħammdu. Xi ġimgħat wara, l-missjunarju mar fil-villaġġ ta' wieħed minnhom u sab li dan kien għadu jipprattika r-reliġjon pagana. Meta staqsieh għaliex kien qed jagħmel hekk, dan qallu li hu nisrani meta jkun l-isptar, imma fil-villaġġ jieħu kontroll alla tagħhom. Forsi aħna ħafna drabi mhux hekk nagħmlu? Qalbna marbuta wisq mal-postijiet. Aħna nsara meta mmorru l-quddies, meta nattendu għal-laqgħat, imma mbagħad meta nkunu fuq ix-xogħol, fil-hajja miżżewwġa? Donnu l-ħajja tagħna nisranija maqsuma f'dawn il-ħafna kompartimenti. Dawn il-beatutnijiet jgħinuna biex ħajjitna ma tkunx hekk, imma jgħaqqdu flimkien il-ħajja tagħna ta' kuljum mal-ħajja spiritwali. Juruna kif ngħixu ħajjitna, x'inhi l-kuntentizza vera. Wara din l-introduzzjoni, reġa' nqara il-Vanġelu u bdiet id-diskussjoni fuqu. "Ġesu' tala' fuq il-muntanja, qagħad bilqiegħda, u resqu lejh id-dixxipli tiegħu". Ġesu' mar fil-beraħ, f'post pubbliku, biex juri li kulħadd kien mistieden. Wieħed kitteb Franċiż, Gilbert Cesbron, qal hekk dwar dan it-tagħlim ta' Ġesu': "Għalija dan huwa l-iktar kitba mportanti fl-istorja tal-umanita'. Huwa ndirizzat għall-bnedmin kollha, dawk li jemmnu u dawk li le, u wara għoxrin seklu huwa l-uniku dawl li jiddi f'tant dlamijiet ta' vjolenza, biża' u solitudni li fih tinsab id-dinja minħabba s-suppervja u l-egoiżmu." Għal min irid jibda jaqra l-Bibbja, id-Diskors tal-Muntanja hu l-post idejali minn fejn jibda, għax jitkellem dwar dak kollu li jagħmilna bnedmin. Dan id-diskors jgħodd għal kulħadd. Kieku kulħadd iħenn, iġib il-paċi, kieku d-dinja tkun ferm aħjar milli hi. Wara bdiet diskussjoni fuq il-frażi "Ħenjin il-foqra fl-ispirtu". Aħna mdorrijin li d-dar hija tiegħi, dik il-biċċa art hija tiegħi, imma dawn il-foqra x'saltna għandhom? Għandhom is-saltna t'Alla, li tiġi meta aħna ma nkunux marbutin ma' dak li għandna, mal-prinċipji tagħna, mas-suppervja u l-kburija. Ma rridux insiru allat tagħna nfusna. Irridu nintelqu f'idejn Alla u s-Saltna tingħatalna minn issa. "Ħenjin dawk li jġibu l-paċi" Xi tfisser il-paċi nisranija? Hi dik li tibda minn dawk ta' madwarek. Id-differenza bejn paċi ta' żewġ pajjiżi li kienu fi gwerra u l-paċi nisranija hi li l-ewwel waħda hi paċi ta' konvenjenza, filwaqt li l-paċi nisranija hi dik tal-qalb. Imbagħad saret riflessjoni fuq post fejn hemm il-paċi – iċ-ċimiterju. Il-mejtin ma jiġġieldux. Ma rridx inkun mejjet ħaj. Għandna ħafna mudelli: Gandhi, il-papiet, il-martri. Dawn ġabu l-paċi għax kienu ħajjin. Jekk ma nifhmux xi tfisser il-paċi ta' Kristu ma nistgħux niżirgħuha f'dawk ta' madwarna u f'kull mument ta' ħajjitna – fid-divertiment, fil-familja, fuq ix-xogħol. Jekk moħħni biss biex intaqqtaq, nipponta sebgħi, nikkritika, inkun mejjet ħaj. Il-paċi ma tfissirx li għalik xejn mhu xejn, li ma tiftaħx ħalqek, imma li titkellem permezz tal-għajnuna tal-Ispirtu s-Santu li twettaq ir-rieda t'Alla f'kull minuta. Din hi l-veru paċi tal-qalb, minkejja d-diffikultajiet li jista' jkollok. "Ħenjin intom li jippersegwitawkom" F'dawn il-mumenti, minħabba l-idejat tiegħek, ħaddieħor jista' jwaqqek għaċ-ċajt, għax ma tużax ċertu kliem, għax tpoġġi l-familja qabel il-flus, għax għandek prinċijpji nsara, għax tieħu x-xogħol bis-serjeta' u ma tiskartax, għax tattendi laqgħat, għax toqgħod attent x'tara fuq l-internet, għax taħfer. F'dawn il-mumenti tkun ippersegwitat minħabba l-prinċijpji nsara. Għal min irid imaqdar, dawn il-Beatutnijiet jidher li fihom ħafna kontradizzjonijiet – kif tkun fqir u jkollok saltna, kif tkun bil-ġuħ u mxabba'? Jaqrahom min jaqrahom, jekk dak li jkun jipprova jagħmilhom tiegħu, xorta se jħossu kuntent, għax jitkellmu fuq dak li jagħmel persuna bniedem. Kieku d-dinja tkun perfetta! Jekk trid tgħix tajjeb u timxi fuqhom, ikollok il-kuntentizza vera. Aħna nitkellmu dwar min jippersegwitana, imma rridu noqogħdu attenti li ma nkunux aħna li nippersegwitaw li ħaddieħor – meta niġġudikaw, inqassqsu, nisirqu minn fuq ix-xogħol, nagħtu eżempju ħażin lit-tfal, innikktu bil-kliem vojt, inħarrxu lil ħaddieħor b'għemilna, intellfu l-paċi, indafflu fellus f'ras dak li jkun. Aħna bħala nsara għandna responsabbilta' kbira. Imbagħad issemma' il-Ġublew tal-Ħniena. L-enfasi hi fuq il-ħniena li ġġib il-maħfra. Fil-parabbola tal-Iben il-Ħali, il-missier ħafer lill-ibnu li għamillu nsult pubbliku. Li titlob għal min għamillek id-deni mhix faċli. Imma hemm issib il-vera paċi tal-qalb. X'inhu dak li jagħmel persuna ħienja? Issemma' l-papa Ġwanni Pawlu 1 – il-papa tat-tbissima. Dan qal "It-tama t'Alla tagħti s-serenita' tal-qalb għaliex il-pjan ikun dak ta' Alla għalina u mhux bil-kontra." Irridu nagħmlu tagħna dak li hu ta' Ġesu'. Jekk nimxu fuq dan id-diskors tal-muntanja jkollna aktar ħeġġa biex nagħmlu affarijiet li forsi waħedna ma nagħmluhomx. Fl-aħħar saret riferenza għall-festa tal-qaddisin kollha u tal-erwieħ li mxew fuq dawn il-linji gwida tal-beatutnijiet. Filwaqt li l-kmandamenti jgħidulna x'mgħandniex nagħmlu, il-beatutdinijet jiggwidawna dwar x'għandna nagħmlu. PREMJU ŻAGĦŻUGĦ TAS-SENA 2015: L-Applikazzjonijiet Miftuħa »
Henjin? – Prayer Cafè – 30 t'Ottubru 2015